Naisilla hyvä ja huono Pro-peli - Tampere - UrheiluSuomi.com
Naisilla hyvä ja huono Pro-peli
428742 Salibandy 4.10.2010
Naisten edustuksen vierasottelussa SB-Prota vastaan oli kolme toisistaan poikkeavaa jaksoa. Koovee ei ehtinyt edes aloittaa, kun vastustaja oli jo 4-0-johdossa. Aikalisä ja kavennus muuttivat tahdin täysin, ja tamperelaiset nousivat maalin päähän. Toisessa erässä naksahti taas toiseen suuntaan, ja Pro niittasi pisteet lukemin 9-3. Hietamäen tehotyttöjen Mirjan (3+1) ja Lauran (2+2) kanssa vastustajat ovat lirissä jatkossakin. Kooveen parhaana palkittiin lujasti taistellut Tiina Lehto (1+0). Ilona Huhtala ansaitsee erityismaininnan sinnikkäästä puolustamisesta, ja Henna-Maija Turunen teki ensimmäisen maalinsa salibandyliigassa.
Ottelun alku oli tamperelaisittain yhtä suurta katastrofia. SB-Pron avausmaalia saatiin odottaa vain 46 sekuntia.
- Kaikki mitä oli sovittu, unohtui koppiin. Ei oltu sitten yhtään hereillä alussa. Paljon virheitä omalla alueella, ja keskusta petti täysin, naisten edustuksen päävalmentaja Jani Perkonmäki harmittelee.
Aikalisästä uusi alku
Moni ehti varmasti vannoa ottelun olevan ohi, kun SB-Pro johti 14 minuutin kohdalla jo 4-0. Neljännen maalin kohdalla Kooveen valmennus teki järkiratkaisun ja turvautui aikalisään. Ja kas kummaa, peli parani. Tiina Lehdon vapaalyönti leijaili suoraan maalin takakulmaan, ja pakkikaksikon Satu Sainio - Reetta Käpylä salamannopea onnistuminen erän lopun ylivoimassa loivat uskoa tulevaan. Mallikkaat otteet jatkuivat myös toisen erän alkupuolella, ja pallo pyöri pääasiassa vastustajan päädyssä.
Avausmaalista peikot piiloon
Kooveen kolmannen maalin teki Henna-Maija Turunen, joka avasi maalihanat nyt myös salibandyliigassa. Jääkiekkouralla liigamaaleja syntyi niin paljon, että kiri voi olla jopa mahdoton tehtävä.
- Totta kai on hieno juttu, että sai ekan maalin tehtyä heti alkupeleissä, ettei tule peikkoa siitä maalinteosta. Parin huilivuoden jälkeen on kieltämättä ollut vähän totuttelua kovaan reenaukseen, mutta eiköhän vauhtiin ala kohta tottumaan, Turunen tuumaa.
Huoltojoukot poimivat tietenkin pallon talteen. Kuusi tuntia ottelun päättymisestä pallo odotti vielä pelikassissa odottamassa siirtymistä vitriiniin. Saa nähdä, ehtiikö se vitriiniin saakka ennen sunnuntain peliä.
- Vastustaja oli tänään aika vauhdikkaalla tuulella. Huomenna meidän pitää olla pallollisesti varmempia. Ja kun saadaan vielä laukaukset kohti maalia, niin hyvä tulee.
Vire katosi tasavajaalla
Pian Turusen pyssyn jälkeen hanat sulkeutuivat jäähyilyn tiimellyksessä. Ensimmäinen rangaistus vihellettiin SB-Prolle, ja ylivoima lähti käyntiin aivan normaalisti. Mutta ylivoiman aikana Kooveen saama jäähy sekoitti jostakin syystä biorytmit totaalisesti.
- Jäähy tuli jotenkin niin pahaan paikkaan, että kiri hyytyi siihen. Kolmas erä olikin sitten jo kosmetiikkaa, Jani Perkonmäki hämmästelee.
Päätöserässä joukkuetta heräteltiin muutoksilla kokoonpanossa. Toisaalta laajalla peluutuksella pystyttiin ehkä myös säästämään voimia vuorokauden päässä odottavaan kotiotteluun nuorta ja hanakasti laukovaa PSS:ää vastaan.